জন্মের আগেই জন্ম। ক্ল্যারার জীবনটা শুরু হয় অনেকটা গল্পের মতো, নোবেল বিজয়ী গল্পকার এলিস মুনরোর (জন্ম-১৯৩১) কোনো এক কাহিনির চরিত্রের মতো। ক্ল্যারা ম্যাকক্যান্ডলেসের জন্ম হয় ২২ মে ১৯১৯ তাঁর মা-বাবার বিয়ের মাত্র দু’মাস পরেই পশ্চিম অন্টারিওর ছোট্ট স্ত্র্যাথরয় শহরে। বেড়ে ওঠেন স্থানীয় একটি কাপড়ের দোকানের ম্যানেজার মা ম্যাবেল সুলিভান ম্যাকক্যান্ডলেসের আদর্শ ও তত্বাবধানে। বাবা ব্যাসিল ম্যাকক্যান্ডলেসের ছিল মুদিখানার দোকান। ছোট ভাই কসাই হিসেবে কাজ করতো বাবার দোকানেই। বাবার দোকানের আশেপাশে বন্ধুদের সাথে খেলতে খেলতে একদিন মেয়েটি ১৯৩৭ সালে ১৮ বছর বয়সে ঢুকে পড়েন ওয়েস্টার্ন অন্টারিও বিশ্ববিদ্যালয়ের সীমানায়। ক্লাসে পা রেখেই হাত রাখেন মেধাবী ছাত্র মোরলে থমাসের হাতে। হাতে হাত, তারপর দৃষ্টিপাত। এই সময় চলছিলো দ্বিতীয় বিশ্বযুদ্ধ, যেনো প্রাণ হননের খেলা। ১৯৪১ সালে গ্রাজুয়েশন শেষ হয়ে গেল জমে ওঠে দুজনের প্রাণের মেলা। মোরলের চাকরি হলো ম্যানিটোবার ডউফিন শহরে স্থাপিত যুদ্ধকালীন পাইলট প্রশিক্ষণ স্কুলের আবহাওয়া অফিসার হিসেবে। ক্ল্যারাও এই প্রতিষ্ঠানে একটি কাজ পেয়ে গেলেন। সেনাবাহিনীর লোকদের জন্যে নির্ধারিত বিশ্ববিদ্যালয় কোর্সের ওপর শিক্ষাদানের মধ্য দিয়েই শুরু হলো ক্ল্যারার শিক্ষকতার জীবন। ১৯৪২ সালের ২২ মে জন্মদিনের কেক কেটে পরের দিন ২৩ মে দুজন মিলে কাটলেন বন্ধনের কেক। দুজনের কাজের মধ্য দিয়ে কেটে যায় মধুচন্দ্রিমার দিন মাস বছর। পরের বছর উচ্চশিক্ষার মোহে ক্ল্যারা চলে আসেন লন্ডনে। প্রথমে কাজ নেন ওয়েস্টার্ন বিশ্ববিদ্যালয়ের পাঠাগারে। এর পর পাশাপাশি শুরু করেন ইংরেজি সাহিত্যে মাস্টার্স। থিসিস পর্বে এসে আমেরিকান উপন্যাসিক ক্ষণজন্মা থমাস ক্ল্যাটন ওলফ রচিত উপন্যাস ‘ইউ কান’ট গো হোম অ্যাগেইন’ নিয়ে কাজ শুরু করেই তিনি উদ্ভাসিত হতে থাকেন ক্যানাডীয় জাতীয়তাবাদের চেতনায়। তিনি ভাবতে থাকেন ক্যানাডীয় লেখকদের ওপর কোনো গবেষণামূলক কাজ করা যায় কী না। চূড়ান্ত সিদ্ধান্ত নিয়ে ওলফের ওপর কাজ বন্ধ করে তিনি ক্যানাডীয় নারী লেখকদের সাহিত্যকর্ম নিয়ে এগুতে থাকেন। শুরুতেই তাকে হোঁচট খেতে হয়।